[{"text_idx": "#000000", "text": "La komitato ne tuj buc\u0302os la oficejon"}, {"text_idx": "#000001", "text": "La komitato de UEA en Lahtio diskutis la proponojn de Mark Fettes pri pliaj drastaj tranc\u0302oj en la Centra Oficejo, sed postulis pli profundan analizon antau\u0306 ol fari konkretajn decidojn. La bug\u0302eto por 2020 kun planata deficito de 63.000 eu\u0306roj estis aprobita sens\u0302ang\u0302e."}, {"text_idx": "#000002", "text": "La komitato diskutas la bug\u0302eton 2020."}, {"text_idx": "#000003", "text": "La raporto de la eliranta prezidanto pri la financa situacio de UEA kaj pri drastaj pas\u0302oj lau\u0306 li bezonataj por savi la asocion estis unu el la c\u0302efaj temoj dum la kunsido de la komitato de UEA en lundo. La temo estis traktita en fermita kunsido de la komitato, kiu dau\u0306ris du horojn."}, {"text_idx": "#000004", "text": "Al la fermita kunsido, lau\u0306 propono de komitatano Ans Bakker, sed kontrau\u0306 la deziro de Mark Fettes, estis invititaj ankau\u0306 la du oficistoj kiuj ankorau\u0306 laboras en la Centra Oficejo kaj estas rekte tus\u0302ataj de la tranc\u0302oj deciditaj de la estraro pli frue c\u0302i-jare. Lau\u0306 la propono de Ans Bakker ili devis rakonti pri la efikoj de la tranc\u0302oj al la funkciado de la oficejo kaj ilia persona laborsituacio."}, {"text_idx": "#000005", "text": "Fermitaj kunsidoj de la komitato de UEA estas ekstreme malofta okazaj\u0302o. Pasintfoje tia kunsido kredeble okazis iam dum la prezidanteco de Ivo Lapenna."}, {"text_idx": "#000006", "text": "Post la fermita parto de la kunsido la komitato formale notis ricevon de la raporto pri evoluvojoj de UEA, sed postulis pli profundan analizon antau\u0306 ol pluiri kun la proponataj pas\u0302oj. Lau\u0306 la komita decido necesas pli da alternativoj kaj analizo de iliaj konsekvencoj. Tiun laboron faros la komisiono pri financo, kiun gvidos komitatano Renato Corsetti."}, {"text_idx": "#000007", "text": "Fordonaci la bibliotekon, fermi la libroservon, luigi la domon en Roterdamo kaj movi la reduktitan oficejon al malpli kosta lando estas kelkaj el la pas\u0302oj kiujn la raporto de Mark Fettes proponas por solvi la financajn problemojn de la asocio. Lau\u0306 Corsetti la financa komisiono nun planas kolekti kaj trastudi proponojn de c\u0302iuj membroj rilate la raporton:"}, {"text_idx": "#000008", "text": "\u2013 La komitato donis la taskon al la financa komisiono en la dau\u0306ro de ses monatoj pretigi konkretan planon kun alternativoj kaj kostoj rilate al la punktoj tus\u0302itaj en la raporto de la antau\u0306a prezidanto. Certe ni ekiros de la proponoj de Mark, sed ankau\u0306 novaj proponoj estas akcepteblaj."}, {"text_idx": "#000009", "text": "Konkretaj dedicoj pri pliaj tranc\u0302oj do estos faritaj plej frue en januaro 2020. Renato Corsetti supozas ke la realigo de iuj el la decidoj povos komencig\u0302i jam en 2020."}, {"text_idx": "#000010", "text": "\u2013 Lau\u0306 mia nuna ideo la pas\u0302oj proponitaj de Mark estas bezonataj, sed la realigo certe postulos iom da tempo. Mi g\u0302ojus, se c\u0302iuj povus esti realigataj en la dau\u0306ro de du-tri jaroj. Certe oni komencos en 2020, sed kelkaj el ili, ekzemple nova loko por la Biblioteko Hodler, bezonos tempon."}, {"text_idx": "#000011", "text": "La bug\u0302eto por la jaro 2020 estis aprobita sens\u0302ang\u0302e en la vendreda komitata kunsido. La bug\u0302eto antau\u0306vidas deficiton de proksimume 63.000 eu\u0306roj. La bug\u0302etita deficito por la jaro 2019 estas iom pli ol 141.000 eu\u0306roj."}, {"text_idx": "#000012", "text": "En la rubriko \"movada evoluigo\", same kiel c\u0302i-jare, la sola planita elspezo temas pri prizorgado de la retejoj de UEA. Por tiu celo estas bug\u0302etitaj 3.200 eu\u0306roj."}, {"text_idx": "#000013", "text": "Por la Jarlibro estas bug\u0302etita nenio. La presita Jarlibro estis nuligita per decido de la komitato en Lisbono pasintjare, sed tiam oni promesis, ke oni anstatau\u0306e plibonigos la retan Jarlibron. Tio tamen apenau\u0306 eblas sen financado, des pli kiam oni draste tranc\u0302as la laborfortojn en la Centra Oficejo."}, {"text_idx": "#000014", "text": "La kosto de la oficistaro estas bug\u0302etita je proksimume 168.000 eu\u0306roj, el kio la malnetaj salajroj estas 125.000 eu\u0306roj. La salajrokosto estas tranc\u0302ita je 43 procentoj kompare kun la nuna jaro. En la rubriko \"oficistaro\" la sola bug\u0302etero kiun oni ne tranc\u0302is estas \"kafo, teo, lakto\". Por tio oni dau\u0306re bug\u0302etas 100 eu\u0306rojn, do iom pli ol dek cendojn tage por c\u0302iu oficisto."}, {"text_idx": "#000015", "text": "Kontrau\u0306 la akcepto de la bug\u0302eto voc\u0302donis Ileana Schr\u00f8der kaj Rob Moerbeek, pro deklarita solidareco kun la oficistoj. Aldone Osmo Buller anoncis, ke li voc\u0302donus kontrau\u0306 la bug\u0302eto, se li ne devus foriri por kunsido pri postkongresa ekskurso kiun li gvidos. Lau\u0306 Buller la bug\u0302eto estas \"farita en la spirito de la g\u0302isnuna financa politiko, kiu bazig\u0302as sur tendencaj au\u0306 rekte falsaj informoj\"."}, {"text_idx": "#000016", "text": "Neniuj formalaj s\u0302ang\u0302oproponoj estis faritaj. Sin detenis nau\u0306 komitatanoj, sed la bug\u0302eto estis aprobita per klara majoritato."}, {"text_idx": "#000017", "text": "Surbaze de la esploro fare de la g\u0302isnuna vicprezidanto Stefan MacGill, la komitato ricevis proponon pri eksigo de du alig\u0302intaj landaj asocioj, kiuj c\u0302esis plenumi la kondic\u0302ojn. Ili ne plu aktivas kaj ne donas esperon pri reaktivig\u0302o. Temas pri Kotdivuara Esperanto-Asocio kaj Malta Esperanto-Grupo. La eksigon de tiu unua priprotestis Je\u0301re\u0301mie Sabiyumva, novelektita estrarano de UEA."}, {"text_idx": "#000019", "text": "Post ioma diskuto la komitato decidis eksigi nur la landan asocion de Malto, malgrau\u0306 rekomendo de la Afrika Komisiono de UEA."}, {"text_idx": "#000025", "text": "Nederlando estas la plej bona lando en la mondo se temas pri: infrastrukturo, teknologio, kulturo, scienco, premiitaj sciencaj publikaj\u0302oj, sekureco, preslibereco, homaj rajtoj, sanzorgo, malavereco pri la helpo por bonaj celoj kaj iniciatoj, paco... ktp. ktp."}, {"text_idx": "#000026", "text": "Neniu lando en la mondo kontribuas tiel multe al pli bona mondo kaj estas tiel bona por la homaro kiel Nederlando. Kaj la estraro de UEA konsideras forlason de Nederlando, c\u0302ar iu diris, ke (manko de) mono estas la kau\u0306zo de c\u0302io?"}, {"text_idx": "#000027", "text": "C\u0302ar la ununura oficisto de la CO \"ne trafita de la reduktoj\" estas la KKS (mi s\u0302ategas Clay kaj opinias, ke li faras brile sian laboron!) mi komprenas ke la ideo de la estraro estas koncentrig\u0302i sur la UK-oj. Sed por kiu oni organizos tiujn kongresojn, se la nombro de la membroj s\u0302rumpas kaj la agado por atingi ne-esperantistojn estas nula? Nu, eble tamen mia ideo eldoni la Unuan Libron en c\u0302iuj eblaj lingvoj ne estis tiel sensenca?"}, {"text_idx": "#000034", "text": "Pli ol pri mang\u0302ejoj la diskuto temas pri malmang\u0302ejoj."}, {"text_idx": "#000038", "text": "> Kaj same bona por la bug\u0302eto de UEA estas kiam la G\u0302D kaj la oficistoj venas al sia laboro per biciklo. \ud83d\ude09"}, {"text_idx": "#000039", "text": "Tamen ne: kiam mi laboris c\u0302e UEA, mi pagis mem miajn busbiletojn al la CO. Krom se tio s\u0302ang\u0302ig\u0302is, do por la bug\u0302eto de UEA estas plene indiferente, c\u0302u oficistoj atingas la CO per biciklo, per buso au\u0306 per piedo (ne, ne konsideru mian komenton tro serioza \u2013 ec\u0302 se vera! \ud83d\ude00"}, {"text_idx": "#000048", "text": "Krome kompreneble la kostoj en Nederlando relative altas kompare kun sudorientaj landoj."}, {"text_idx": "#000053", "text": "Kion oni devus enkonduki en la socian debaton en Nederlando (kaj, pli grave, en Anglalingvaj landoj) estas la nocio ke UNULINGVECO estas indiko de nesufic\u0302a eduko. Lau\u0306 Esperantista vidpunkto ne tiom gravas c\u0302u la dua lingvo de la homoj estas la Angla, Esperanto, ambau\u0306 kune au\u0306 iu tria \u2013 nur ke unulingveco estu rigardata kiel strangaj\u0302o, devio el la normalo, ankau\u0306 en Anglalingvaj landoj. Do, se Brexit kondukos al ekonomia kras\u0302o en Britio, tiam oni povus ekkonsideri translokig\u0302on al Londono (kie UEA ja c\u0302iuokaze iam rezidis). G\u0302uste la Anglalingvuloj havas apartan nacian intereson ke la mondan dominadon ne transprenu iu alia nacia lingvo, kaj tial havas nacian intereson subteni Esperanton, kvankam oni g\u0302enerale ankorau\u0306 ne rimarkis tion."}, {"text_idx": "#000056", "text": "Jes jen Jens, estas por mi malfacile respondi viajn gravajn demandojn per \u275djes\u275e au\u0306 \u275dne\u275e. \ud83d\ude2d Sed se la estraro de UEA serioze pripensus kaj konsiderus viajn demandojn, kurag\u0302us enkonduki s\u0302ang\u0302ojn kaj komencus serioze agi, la respondo povus esti tre klara kaj evidenta. \ud83d\ude0d Mi supozas, ke ekde nun la estraro de UEA dum minimume 2 jaroj pripensos, analizos, enketos ktp. ktp. c\u0302iujn eblajn lando-kandidatojn por la nova sidejo de la CO de UEA kaj profunde, tre serioze esploros c\u0302ion por veni al la plej sag\u0302a decido. Kaj kie? Kompreneble en Roterdamo. Kaj kial? C\u0302ar Schiphol havas la plej bonan konekton kun la tuta mondo? \ud83d\ude0c Se unu artikoleto en Trouw sukcesis aktivigi homojn en Nederlando al disputo pri Esperanto... imagu kion povus kau\u0306zi sag\u0302a kaj konsekvenca (informa kaj instrua) modela agado de Universala Esperanto-Asocio ekde la lando kiu havas c\u0302ion por subteni tiujn penojn. \ud83d\ude0d"}, {"text_idx": "#000060", "text": "En diversaj eu\u0306ropaj landoj la E-organizaj\u0302oj posedas signifajn nemoveblaj\u0302ojn s\u0302vite akiritaj de la pasintaj generacioj kaj hodiau\u0306 subuzitaj de la nunaj aktivuloj. C\u0302u ne havus senson dividi la ejojn por liberigi kapitalon cele al la agado? En Francio, iu eta E-centro kun tamen 14 dormoc\u0302ambroj organizas renkontig\u0302ojn/stag\u0302ojn 5 semajnojn c\u0302iu jare! C\u0302u lau\u0306 vi estas racie vivteni tian ejon por tiom malmulte da uzado? C\u0302u ne indus kunigi la fortojn?"}, {"text_idx": "#000063", "text": "Certe indas fari la sekvan pas\u0302on rilate al movi la oficejon al alia lando, nome, analizi la konsekvencojn de movo al specifaj lokoj. C\u0302ar ne ekzistas detaloj oni parolas pri la afero tre abstrakte. Kompreneble, oni ne s\u0302atus fari tion se ne necesas, tamen, finance jam oni montris ke reduktoj estas necesaj, kaj movo de la oficejo povas esti tre helpa. Nun oni devas klarigi kiom helpa tio estus, kaj c\u0302u vere indus fari."}, {"text_idx": "#000065", "text": "Mi atentigas, ke homoj vers\u0302ajne plendos se oni au\u0306tomate ekskludos iujn lokojn sen poentumado. Estus bone vidi, ke oni ja pripensis movi g\u0302in al orienta Azio, sudorienta Azio, Afriko, Sudameriko, kaj Nordameriko, Au\u0306stralio, Mezoriento, krom orienta Eu\u0306ropo. Kvankam en tiuj lokoj la movada forto estas malsama (kio estu kriterio), lau\u0306 mi, UEA kiel tutmonda/internacia organizaj\u0302o ne povas senklarige ekskludi regionon."}, {"text_idx": "#000066", "text": "Tre sag\u0302a opinio. Nu, vi tute pravas rilate la kriteriojn. C\u0302u ni helpu per listigo de kriterioj kiuj povos esti utila? Jen kelkaj, kiujn mi listigas, sen detalaj klarigoj: 1) laboristaj leg\u0302oj; 2) nivelo de la sajajroj; 3) kio pri leg\u0302o pri la tria sektoro (NRO-j); 4) eblo akiri s\u0302tatajn subvenciojn; 5) landa kaj loka E-movado; 6) bone funkcianta interreto; 6) prezoj de oficejoj (ac\u0302eto au\u0306 luo); NRO kaj impostoj; 7)politika stabileco; 8) kiom multe oni s\u0302paros; 9) Geopolitiko de UEA(c\u0302u ekzistas?); 10) loka laborfortoj parolanta Eon, por ne dependi nur de enmigrado de oficistoj. Kio pli?"}, {"text_idx": "#000067", "text": "Raul, mi komprenas viajn ideojn, tamen, denove mi ne au\u0306dis bonan klarigon, kiel translokigo al alia ejo povas helpi. Mi opinias, ke tia pas\u0302o pligrandigos la problemojn, ne helpos solvi ilin. Kial? Unue, kostas tempo kaj laborfortoj starigi la kriteriojn kaj valorigi la poentojn de c\u0302iu ebla nova urbo. Due, kostos monon translokigi la CO. Sekve, la kurantaj kostoj devas esti konsiderinde pli malgrandaj ol en Roterdamo, maksimume ili estu duono de la nunaj (por domluigado, lokaj laborfortoj ktp.) Trie, kiun ajn urbon oni elektos, la plimulto de la esperantistaro akre kritikos la decidon. C\u0302iu ja havas siajn proprajn ideojn kaj opinion, kiuj kriterioj gravas, kiom ili valoras ktp. Aldone, se la listo de taksotaj urboj ne enhavas almenau\u0306 200 urbojn en 100 landoj, la kritiko estos preskau\u0306 g\u0302enerala, c\u0302ar c\u0302iu ja havas siajn proprajn favoritojn. Kaj fine, simple ne ekzistas urbo, kiun pli ol 2% de la esperantistoj trovas esti la plej tau\u0306ga. Kontraste al tio, la listo de tau\u0306gaj landoj fakte estas malgranda, se oni pensas pri la kvar plej gravaj kriterioj: vivtenadaj kostoj estu 50% malpli altaj ol en Roterdamo kaj tia certe restos dum la sekvaj 20 jaroj (sekve, 40% de la landoj, falas el la listo). Due, estu loka esperantomovado kun pli ol 100 landaj kaj pli ol 20 urbaj membroj (-40%). Trie, politika stabileco kaj persona sekureco. En landoj kiel Rusujo, Filipinoj, C\u0302inujo k.a. la registaro malamas \"fremdajn\" organizaj\u0302ojn kun iom eksterlanda personaro. Tio momente ec\u0302 ekskludus Hungarujon. Kaj kvare, oni ne nur bezonas interretaliron, sed ekz-e stabilan elektran reton. La plej multaj afrikaj landoj ne havas g\u0302in, pro kio firmaoj instalas proprajn elektrogenerilojn. Tiuj tamen estas multekostaj por eta organizo kiel UEA, kiu ja \u2013 volas kaj devas s\u0302pari monon. Pli malkreskos la listo, se oni aldonas pliajn kriteriojn, kiel ekz-e ke la CO-urbo estu trafike bone atingebla por homoj el aliaj kontinentoj. Kiuj landoj kaj urboj restos?"}, {"text_idx": "#000068", "text": "PS: Mi lastsemajne donacis 10 \u20ac al UEA. Estas ja nur eta sumo, sed se c\u0302iu UEA-membro, kiu disponas pri tia sumo, kaj c\u0302iu nemembro, kiu tamen jam vizitis UK-n, farus c\u0302iujare la saman, kolektig\u0302ontus konsiderinda sumo kiu rimarkinde helpus al UEA."}, {"text_idx": "#000071", "text": "Eble la komitato ne tuj buc\u0302os la CO sed tio ne detenas unuopajn komitatanojn antau\u0306enpus\u0302i siajn proprajn interesojn."}, {"text_idx": "#000072", "text": "Vidu ekz. la insiston de komitatano Weidmann lau\u0306dadi kaj kvazau\u0306 trudi la servojn de la propra edzino ( Estas simple neakcepteble, ke s\u0302i ricevas tian scenejon kaj tian insistan elstarigon kaj patronadon pro tio, ke s\u0302i estas edzino de komitatano. Netolerebla nepotismo. Eble aliaj homoj estas same au\u0306 ec\u0302 pli kapablaj transpreni la taskon de kongresfilmado, sed ili s\u0302ajne ne havas patronon en la komitato de UEA por dau\u0306re tiri la atenton de la komitato kaj la estraro, kiel tiu c\u0302i komitatano ofte kaj volonte faras favore al sia edzino."}, {"text_idx": "#000079", "text": "La argentina selektitaro estas c\u0302ampiono de la mondpokalo de KataroIrano: unua ekzekuto ligita al la tumultojDu misiloj trafis PollandonUN: amasa plimulto por kondamni la rusiajn aneksadojn en UkrainioParlamentaj balotoj en Latvio: tutnova vizag\u0302o por la deputitaro"}, {"text_idx": "#000083", "text": "Alig\u0302i al 400 aliaj abonantoj"}]